google/wiki40b huggingface dataset:
Ranheim Fotball

Organisasjon

I tillegg til at Ranheim Fotball er en del av alliansen til Ranheim Idrettslag, er det også innad i klubben ulike avdelinger for fotballaktivitet. Det er tre hovedskiller; toppfotball, breddefotball og miljøfotball, der toppfotballen er representert ved herrelaget og eliten blant juniorene, breddefotballen ved kvinnelaget og diverse aldersbestemte lag bak elitelaget i juniorklassen og miljøfotballen ved lag for funksjonshemmede, veteraner og øvrige.

Klubbfilosofi

Ranheim som idrettslag har i lang tid vært sentral i trøndersk og norsk idrettshistorie. Det er imidlertid fotballavdelingen som er den største grenen i idrettslaget, og skal virke som et knutepunkt mellom de andre grenene i organisasjonen slik at det skapes samhold og tilhørighet i den lokale befolkningen. Basert på gamle tradisjoner og nye impulser skal fotballavdelingen være i stadig utvikling, både sportslig og organisatorisk.
Ranheims hovedmål har i lang tid vært å rykke opp i og etablere seg i Adeccoligaen. Samtidig er klubben klar på at de ikke vil bruke penger de ikke eier. Før opprykket til Adeccoligaen var hovedtrener Per Joar Hansen opptatt av at Ranheim ikke skulle ha heltidsspillere i 2. divisjon, da høye spillerlønninger og ekspansiv økonomi ofte har ført til økonomisk krise i andre klubber. Også etter opprykkssesongen gikk Ranheim inn for å redusere spillerlønningene foran sin første sesong i Adeccoligaen, tross opprykk til noe som per definisjon kalles for toppfotball med medførende mindre tid til jobb og skole ved siden av. Dette så ut til å føre til en spillerflukt fra klubben, og det var da også en del som dro, men etterhvert signerte de fleste av dem som var ønsket med videre ny kontrakt. Ranheim budsjetterte med 7,6 millioner kroner for debutsesongen i Adeccoligaen, en økning på i underkant av tre millioner i forhold til forrige sesong.
Et annet viktig holdepunkt for Ranheim er at spillerne skal ha sterk lokal tilknytning til klubben. Det siktes mot en såkalt Athletic Bilbao-profil, der spillerstallen skal bestå av minst 90 prosent trøndere. For Ranheim innebærer det å være klubb nummer to i Trondheim og Trøndelag dermed at de beste trønderske spillerne under Rosenborgs nivå – eller eventuelt Rosenborg-spillere som trenger en passende arena for utvikling – samler seg i klubben, slik at Ranheims nivå blir merkbart bedre enn rivaliserende lag på samme eller lavere nivå i fotballhierarkiets divisjoner.

Annet

Vinterserien: 2006, 2007 og 2008
Xylotrechus pantherinus

Utseende

En middelsstor (10-16 mm), noe kraftig, gråsvart trebukk med grågule tegninger. Kroppen er for det meste kledt av hårlignende skjell. Mens noen andre arter i slekten Xylotrechus etterligner veps, har denne utmerkede kamuflasjefarger. Antennene er mørke og ganske korte. Pronotum er stort og hvelvet, nærmest sirkelrundt sett ovenfra, gråsvart med fire lengdebånd av gule, hårlignende skjell. Dekkvingene er gråsvarte med grågule tegninger av lyse skjell, disse danner tre mer eller mindre oppbrutte tverrbånd. Dessuten er det spredte, lyse skjell over hele overflaten. Hos hunnen stikker de to bakerste bakkroppsleddene ut bak dekkvingene. Beina er svarte.

Levevis

Larvene lever i levende, gamle seljer, på grensen mellom død og levende ved der treet har fått en skade, for eksempel ved brann eller greinbrekk. Den kan også leve i tilknytning til gamle ganger av trebukkene moskusbukk (Aromia moschata) og Saperda similis.  Seljene bør helst stå åpent og solrikt plassert. Larveutviklingen tar minst to år, de voksne billene kan påtreffes i juni-juli.

Utbredelse

Arten er regnet som sjelden nesten over alt der den forekommer, og er utbredt i de østre delene av Europa og videre østover til Sibir. I Norden er den utbredt langs Østersjøkysten, i Norge finnes det bare ett over 100 år gammelt funn fra Sel i Oppland.
Joseph François Dupleix

Joseph François Dupleix, marki Dupleix (født 1. januar 1697 i Landrecies, død 10. november 1763 i Paris) var en fransk kolonitjenestemann. Han var generalguvernør for Frankrikes besittelser i India og deltok i rivaliseringen med britene om kontroll på det indiske subkontinent.
Dupleix kom første gang til India i 1715. Han var sendt av sin far, som var direktør i Det franske ostindiske kompani. I 1720 ble han medlem av rådet som styrte Pondicherry og i 1731 ble han superintendent for det franske faktoriet i Chandernagore i Bengal. I 1842 fulgte utnevnelse til generalguvernør for Frankrikes kolonier i India. Som fransk leder i India ble han briten Robert Clives store rival i kampen om kontroll over Sør-India. I denne kampen allierte både franskmenn og briter seg med indiske herskere. Han benyttet, som den første, indiske infanterisoldater, trent av franske offiserer. Dupleix ledet i 1746 erobringen av Madras fra britene, men Frankrike måtte ved freden i Achen i 1748 gi byen tilbake til britene. Han forsvarte Pondicherry mot britisk angrep. Dupleix engasjerte seg i arvefølgestridene i Arcot og staten Hyderabad. En tid lykkes han i å sikre en franskvennlig nizam i Hyderabad.
Stridighetene medførte at det gikk dårlig med handelen til Det franske ostindiske kompani og i 1754 ble Dupleix avsatt som generalguvernør og kalt hjem til Frankrike.
Durex

Durex er varemerkebeskyttet navn på en rekke kondomer laget av UK-baserte multinasjonale SSL International.
Navnet, som London-Rubber Company varemerkebeskyttet i 1929, er et Teleskopord av "Durability, Reliability, and Excellence", men noen personer misforsto det med å være "Durable Latex".
Sandefjord tingrett

Sandefjord tingrett var en førsteinstansdomstol under Agder lagdømme.
Tingretten lå i Sandefjord i Vestfold og dekket Sandefjord kommune. Domstolen besto av sorenskriver, to dommere og én dommerfullmektig.
Domstolen ble erstattet av Vestfold tingrett fra 2019.
Anaglyptini

Utseende

Små til middelsstore, spinkle trebukker. Kroppsformen er temmelig avlang, antennene er vanligvis kortere enn kroppen. Pronotum er så langt som bredt eller lengre enn bredt, mer eller mindre tønneformet uten tenner langs ytterkanten. Dekkvingene er parallellsidige, gjerne med mønster av lyse skrå- eller tverrstreker.

Utbredelse

Gruppen er utbredt i Nord-Amerika, Asia og Europa.
Volleyball under Stillehavslekene 1987

Volleyball under Stillehavslekene  1987. Volleyball var en av flere sporter som var med i de åttende stillehavslekene som ble arrangert i Nouméa på Ny-Caledonia i perioden 8. til 20. desember 1987. Det var åttende gangen som volleyball var med på programmet under stillehavslekene. Det var to turneringer, en for menn og en for kvinner.
Albrighton

Historie

I Domesday Book (1086) nevnes den som Albricston(e), som betyr «Albrics gård/hjem». Albric kan være avledet fra det angelsaksiske navnet Æthelbeorht.Den fikk charter til å holde marked i 1303. I 1662 ble charteret fornyet med den begrunnelse av at forbrytere fra Staffordshire, som landsbyen på den tiden grenset mot i øst, sør og vest, flyktet til Albrighton for å unngå straff. Med et charter fulgte nemlig muligheten for å ha en dommer på stedet.
Sognekirken, viet til Maria Magdalena, ble fullført omkring 1181. Skipet ble ombygget i 1853. Den er bygget i rød sandsten, og har et normannisk tårn med kraftige støttepillarer. I veggene i tårnet er det runde hull for å slippe ut lyden fra kirkeklokkene. Kirken har et alabastermonumet for sir John Talbot og hans kone, og Albrighton Mace, som ble gitt til landsbyen i 1663 av lady Mary Talbot. Østvinduet er fra 1300-tallet.
Like ved ligger RAF Cosford, som er en av de største treningsbasene til Royal Air Force.

Fasiliteter

Landsbyen har fire puber: The Crown; The Old Bush; The Shrewsbury Arms, (opprinnelig kalt for The Talbot Inn); og The Harp. Mens Charles Dickens skrev på romanen The Old Curiosity Shop (utgitt 1840) oppholdt han seg i Albrighton på en pub som nå er kjent som The Harp.
Landsbyen har i tillegg fire kaffehus: The Bar Next Door; Peckish; Latte Da; og David Austin Roses.
Jürgen Moltmann

Sentrale verker

I 1964 utkom verket Theologie der Hoffnung, som gav Moltmann en internasjonal anerkjennelse. I 1972 kom Der gekreuzigte Gott, hans sterkt trinitarisk pregede kristologi, og i 1975 Kirche in der Kraft des Geistes som er en  ekklesiologi som forklarer Kirken som et samfunn sterkt preget av Jesu ånd. 
I 2006 utgav Moltmann sin selvbiografi Weiter Raum: Eine Lebensgeschichte.
Blood, Sweat & Tears

Al Kooper-tiden

Fred Lipsius, Randy Brecker, Jerry Weiss, Dick Halligan, Steve Katz og Bobby Colomby utgjorde den opprinnelige band-besetningen. «Bass-rock»-ideene til bandet The Buckingham og dets produsent James William Guercio var en stor pådriver for bandets stiftelse.
Nana Ichise

Landslaget

Nana Ichise spilte 6 landskamper for Japans kvinnelandslag. Hun ble tatt ut i Japans tropp til Asiamesterskapet 2018.
Spinegesina

Levevis

Disse billene har larver som lever i død ved.

Utbredelse

Arten lever på Borneo.
Koroljov (by)

Historie

På 1100-tallet lå en slavisk bosetning på stedet til dagens Koroljov. Bosetningen lå ved et sted hvor flere handelsveier mellom fyrstedømmene Moskva og Vladimir-Suzdal møttes. Etter mongolenes invasjon av Russland gikk regionen tilbake. På 1700-tallet ble en av Russlands første tekstilfabrikker etablert her.
På slutten av 1800-tallet og frem til revolusjonen i 1917 lå det mange datsjaer for velstående moskovitter i Koroljov. Mange berømte personer, som Konstantin Stanislavskij, Anton Tsjekhov, Valerij Brjusov, Boris Pasternak, Anna Akhmatova, Isaak Levitan, Pavel Tretjakov, Marina Tsvetajeva og Vladimir Lenin bodde her.

Kultur og underholdning

Byen har 6 store kulturelle sentre, 4 museer, kunstskoler, sentre for barn og teknisk kreativitet, teatergrupper, et musikal-teater, barneteater-skole og en skole for kinematografi og TV.

Idrett og friluftsliv

Byen har 3 stadioner som ligger i gåavstand fra sentrum, blant annet stadion til FK «Vympel». Det er også 3 svømmehaller, og i stadionet «Metallist» drives leksjoner for isklatring om vinteren.

Medier

«TV Koroljov24» og «RTV-Podmoskovje» har sine hovedkvarter i Koroljov. «TV Koroljov24» er spesielt kjent, og denne bykanalen har nesten blitt synonymt med lokalfjernsyn. Koroljov har også flere lokalaviser. «Kaliningradskaja Pravda» har en historie som strekker seg tilbake til 1931. Av de smalere Koroljov-avisene er «Nedelja v Podlipkah» og «På Jaroslavke».
Stortingsvalget 1879

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Valgmennene møttes til valgmannsting. På landet hadde hvert av de atten amtene valgmannsting, og utpekte 2-5 av 76 stortingsrepresentanter. Kjøpstedenes valgmannsting utpekte én, to eller fire av 38 stortingsrepresentanter.
Kvalifisert for stemmerett var menn over 25 år med eiendom av en viss størrelse. I tillegg var embedsmenn og rettighetsmenn i Finnmark kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett. 139 601 menn var stemmerettskvalifisert, 87 173 hadde stemmerett. Av disse stemte 42 430.
414 valgting i landdistriktene utpekte totalt 976 valgmenn. 39 valgting i byene utpekte totalt 280 valgmenn. Valgmannstingene ble holdt i perioden 19. juni 1879 til 27. november 1879.
Siden forrige valg var antallet representanter økt fra 111 til 114. Akershus amt og Nordlands amt fikk én ny plass hver. Den tredje gikk til Finnmarksbyene som tidligere hadde valgt sammen med Tromsø og Bodø.

Politikk

Det var ikke organiserte partier foran dette valget. I løpet av perioden utviklet statsrådssaken seg slik at alle stortingsrepresentantene måtte ta stilling. De som støttet forslaget om parlamentarismen ble senere organisert i partiet Venstre. De som støttet kongens vetorett ble senere organisert i partiet Høyre. 73 representanter hadde et venstrestandpunkt. Dette var alle amtsrepresentantene unntatt Smitt fra Nordre Bergenhus, Skattebøl fra Buskerud, Flor fra Finnmark, Motzfeldt fra Jarlsberg og Larvik, Gregersen fra Romsdal, Vindal og Jenssen fra Søndre Trondhjems amt. De øvrige 41 som omfattet de fleste byrepresentantene, hadde et høyrestandpunkt. Venstrestandpunktet ble støttet av byrepresentantene Krogh fra Bergen, Didrichsen fra Flekkefjord, Castberg fra Skien og Steen fra Stavanger og Haugesund.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.
Paul Lafargue

Bakgrunn

Lafargues foreldre var av fransk og kreolsk bakgrunn. Faren eide kaffeplantasjer på Cuba. Det var familiens formue som muliggjorde Pauls studier i Santiago og senere i Frankrike. Av hans fire besteforeldre var det en fransk kristen, en inder fra Jamaica, en mulatt og flyktning fra Haiti, og en fransk  jøde. Lafargue sa senere at han var «internasjonalist av blod før [han] var det av ideologi» og at «blod fra tre undertrykte raser strømmer gjennom mine årer». Da Daniel De Leon spurte ham om hans opphav, svarte han prompte «stoltest er jeg av nim negerbakgrunn».
Han flyttet fra Cuba til Bordeaux i 1851 og senere til Paris, hvor han studerte medisin. Det var i Frankrike han utviklet sine revolusjonære ideer.

Revolusjonær aktivist

Han markerte seg etter hvert som en skarp kritiker av den protestantiske arbeidsmoralen og arbeiderbevegelsens parole «retten til arbeid». I 1865 deltok han på den internasjonale studentkongressen i Liège, og ble som en følge av dette uønsket ved alle universitet i Frankrike. Han flyttet da til London for å fullføre legeutdannelsen. Her traff han Karl Marx' datter Laura, som han giftet seg med i 1868.
Etter Napoleon III av Frankrikes fall vendte han tilbake til Frankrike, ble medlem i Den første internasjonale, og arbeidet i Bordeaux til støtte for pariskommunen. Etter kommunardenes nederlag i 1871 flyktet han landet igjen. 
Han ble senere tildelt amnesti, vendte tilbake til Frankrike atter en gang, og grunnla i 1882 sammen med Jules Guesde landets første marxistiske parti, «Parti Ouvrier» (senere endret til «Parti Ouvrier Français»).
Som marxist og kommunist var Lafargue overbevist om at arbeidet ikke var et gode i seg selv, snarere en forbannelse. Tanken var at moderne teknologi ville redusere arbeidet til et minimum, samtidig som alle menneskelige behov ble tilfredsstilt i det klasseløse samfunn.
På sine eldre dager levde Lafargue i utkanten av Paris sammen med sin kone, der de begge avsluttet livet i en selvmordspakt, henholdsvis 69 og 66 år gamle.
Scream Awards

The Scream Awards er en filmprisutdeling dedikert til skrekkfilmer, science fiction og fantasy. Den første Scream Awards-seremonien ble avholdt 10. oktober 2006 og har vært arrangert hvert år i oktober. Showet ble skapt av produsentene Michael Levitt, Cindy Levitt og Casey Patterson. Vinnerne av Scream Awards er bestemt av fans som stemmer på Spike TVs nettside hvor de kan stemme på sine favorittfilmer og TV-programmer.
Polythysana

Utseende

Middelsstore til nokså store, litt spinkle, bredvingede påfuglspinnere med øyeflekker på alle fire vinger. De er ganske variable i grunnfargen, som kan være brunhvit, lyst gråbrun, gulbrun eller mer eller mindre rosa, i alle tilfeller med mørkere brune tegninger. Hannen har store, fjærformede antenner. Øyeflekkene på bakvingen har rød kjerne.

Utbredelse

Slekten er utbredt i det sørligste Sør-Amerika (Argentina og Chile).
Akstafatepper

Akstafatapper er en type håndkyttede tepper fra Kaukasus. Teppetypen har fått sitt navn fra byen Ağstafa (iblant Akstafa) i Aserbajdsjan. Tettene er tett knyttede med tyrkisk knute og er som regel rektangulære.
Theme (Det bysantinske rike)

Theme, eller themata, (gresk: θέμα; flertall: θέματα, thema) var de fremste administrative enhet fra 600-tallet i det bysantinske rike (Østromerriket). Inndelingen ble etablert på midten av 600-tallet i ettertiden av den slaviske invasjon på Balkan og muslimske erobringer i deler av det bysantinske rike. De erstattet det tidligere provinsielle systemet av romerske provinser etablert av  Diokletianus og Konstantin den store. De første themer ble opprettet fra den østromerske hærens kamperinger, og deres navn tilsvarte  de militære enhetene som hadde eksistert i disse områdene. Themesystemet nådde sin høydepunkt på 800- og 900-tallet da eldre themer ble delt opp og erobringer av nye områder resulterte i opprettelsen av nye. Det opprinnelige themesystemet gikk gjennom betydelige endringer på 1000- og 1100-tallet, men begrepet forble i bruk som provinsiell og finansiell avgrensning helt til Østromerrikets slutt.

Opprinnelse

Opprinnelsen og den eldste vesen for themer har vært hyppig diskutert blant forskere. Selv betegnelsen thema er av usikker etymologi, men de fleste forskere følger Konstantin VII Porphyrogennetos (900-tallet) som nedtegnet at det hadde sin opprinnelse fra greske thesis, «plassering». Dato for deres opprettelse er også usikker. For det meste av 1900-tallet tilskrev forskere etablering av themer til keiser Herakleios (styrte 610–641) i løpet av slutten av krigen mot Sasanideriket. Den fremste blant de som fremmet dette var Georg Ostrogorsky som baserte det på et utdrag fra krøniken til Theophanes bekjenneren som omtalte ankomsten av Herakleios «i landene til themene» for året 622. I henhold til Ostrogorsky viste dette at «prosessen med å etablere tropper (themer) i særskilte områder av Anatolia hadde allerede begynt på denne tiden.» Andre historikere har imidlertid hatt innvendinger og  forskning har datert opprettelsen til senere, til perioden fra 640- til 660-tallet, under Konstans II (styrte 641–668). Det har videre blitt vist at, motstridende til Ostrogorskys oppfatning, at begrepet ble etablert fra utgangspunktet som distrikt, veldefinerte regioner hvor en stratēgos, general, hadde både militær og sivil autoritet, og kun sent på 600- eller tidlig på 700-tallet ble begrepet overført til distriktene hvor troppene hadde tilholdssted.
Knyttet til spørsmålet om kronologi er også utstedelsen av en tilsvarende sosial og militær endring. Det tradisjonelle synet, fremmet av Ostrogorsky, hevder at etableringen av themer betydde også opprettelsen av en ny form for hær. I hans syn hvor den gamle hæren var meget avhengig av utenlandske leiesoldater, var den nye bysantinske hæren basert på innfødte bondesoldater som levde på statsleide militære eiendommer. Nyere forskninger hevder at formasjonen av themer ikke utgjorde noe radikalt brudd med fortiden, men isteden utgjorde en logisk utvidelse av tidligere trender fra 500-tallet, og at dens direkte virkninger på samfunnet var minimale.
Steampunk

Steampunk («damppunk», ordet er utviklet fra cyberpunk) er en type science fiction som baserer seg på dampmaskiner, luftballonger, mekaniske regnemaskiner og annen teknikk fra 1800-tallet. Sjangeren kan også omhandle moderne gjenstander som bl.a. datamaskiner, basert på victoriatidens teknologi, f.eks. The Difference Engine av William Gibson og Bruce Sterling. Mikroelektronikk i moderne betydning finnes ikke og forbrenningsmotorer er sjeldne.
Steampunk utspiller seg vanligvis i et viktoriansk miljø, men sjangeren har forgrenet seg og inkluderer nå alle tenkelige tidsaldre og historiske miljøer, for eksempel middelalderen, bronsealderen og antikken.
Suvereto

Historie

Suvereto nevnes tidligst i år 1000, da stedet var gitt familien Aldobrandeschi i len. I 1201 ble det den første frie kommunen i det nordlige Maremma. Suvereto sluttet seg sammen med Massa Marittima i 1228, men kom allerede i 1237 under Pisa. Fra 1399 hørte Suvereto under Piombino.
Kristina Abrahamsdotter

Kristina Abrahamsdotter (finsk: Kristiina Abrahamintytär) (født ca. 1432, død etter 1492) var en finsk adelskvinne. Hun var dronning av Sverige som tredje ektefelle av den svenske kongen Karl Knutsson Bonde. 
Karl traff henne da han var i eksil i Finland i 1457. Da han returnerte til Sverige og besteg tronen igjen i 1464 var hun med. 
Paret fikk sønnen Karl Karlsson Bonde sammen.
Karl giftet seg med henne på dødsleiet i 1470.
Fakkelstafetten til OL

Fakkelstafetten til OL betegner forflytningen av en fakkel med den olympiske ild fra Olympia i Hellas til arrangørbyen. Fakkelen ankommer alltid OL-stadion under åpningsseremonien.
Kalle og Molo

Kalle og Molo er en norsk TV-serie for barn som gikk på NRK1 i 2006. Serien handlet om nebbdyret Molo som dukket opp på tunet til en gammel einstøing ved navn Kalle. Molo får bo der en kort periode, men det viser seg at Molo har lengre perspektiver for det å bo hos sin beste menneskevenn... Hans eventyrlyst trekker de to vennene ut på stadig nye eventyr, eventyr Kalle motvillig liker å være med på. Molo har et viktig motto livet: «Hvis du ikke gjør det med en gang, blir det aldri noe av!» Serien er laget for barn i alderen omkring skolestart, og tar for seg forskjellige daglige fenomener, som brannstasjonen eller biblioteket.
Medvirkende er Bernhard Ramstad som Kalle, og Hanne Dahle som dukkespiller og stemmen til Molo. Idé, manus og regi er ved Paal Ritter Schjerven. I første serie ble manuset skrevet sammen med Kathrine Haugen. Dukken Molo ble laget av effektmakeren Steinar Kaarstein fra Tønsberg etter idé og tegninger av Paal Ritter Schjerven.
Cuchilla de Peralta

Transport

Ruta 5 Brigadier General José Fructuoso Rivera forbinder Peralta med Florida, Durazno, Rivera, Canelones og Montevideo departementene.
Cyclocephala minuta

Utseende

En nokså liten (ca. 7-8 millimeter), avlang, halvmatt, brungul hornbille. Hodet er mørkt. Arten har ikke horn på hodet eller groper på pronotum, kjønnene er forholdsvis like men hannen er litt smalere enn hunnen og har forstørrede forføtter.

Levevis

Larvene er kjent bare for et fåtall av artene, disse lever i jorda og eter på gressrøtter. De voksne besøker gjerne blomster.

Utbredelse

Arten er kjent fra Venezuela, Guyana, Surinam og Paraguay.
Rud skole (Rælingen)

Rud skole er en barneskole i Rælingen kommune i Akershus. Den er bygget i 1912, og var en av de første skolene i kommunen. Rud skole har i 2009 rundt 340 elever, fordelt på 15 basisgrupper.
Shoreham-by-Sea

Historie

Den eldste delen av byen, og havnen New Shoreham, ble grunnlagt av normannerne mot slutten av 1000-tallet. Den nåværende sognekirken i New Shoreham, St. Maria de Haura («i havnen») ble bygget innenfor et tiår etter nedtegningen av Domesday Book (1086). Dagens kirke er bare halvparten så stor som den opprinnelige, da deler har falt ned. Byen ble planlagt med et regelmessig gatenett, som i stor grad har overlevd.
Da Brighton, Hove og Worthing begynte å vokse ble grunnlaget lagt for at Shoreham kunne bli en aktiv havneby, med aktiv handelstrafikk og flere skipsverft. Havnen er fortsatt i kommersiell drift. Shorehams festning ble bygget for å forsvare havnen.
Shoreham Beach, sør for byen, var en grusbanke som er bygget opp over flere århundrer av havets krefter. Rundt 1900 begynte flere å ta i bruk ombygde jernbanevogner som sommerhus i nærheten av Shoreham Beach. Området der disse sto fikk tilnavnet Byngalow Town, og ble i en kort tid hjem for den britiske filmindustrien i dens tidlige fase. Under den andre verdenskrig ble grusbanken fjernet av militære årsaker, og det er nå anlagt moderne boligområder der. En av de få bygningene som overlevde utplaningen under krigen var Den gode hyrdes kirke, fra 1913.
Shoreham lufthavn, vest for byen, drives av byrådet i Brighton and Hove og distriktsrådet i Worthing i fellesskap. Det er planer om å utvide lufthavnen, som er den eldste regulerte flyplass i Storbritannia. Terminalen, i art deco-stil, er listet som en bygning av historisk interesse.